AARHUS: Skraldevogne bliver et sjældent syn i bydelen Aarhus Ø. Bydelens skrald bliver nemlig suget væk i et underjordisk system, som samler beboernes skrald i en central terminal.

Det underjordiske system bliver drevet af vindmøllestrøm, og den grønnere affaldsløsning er leveret af De Bynære Havnearealers Affaldsværk (DBHA).

- Vi ville gerne lave et affaldssystem, der både var grønt til fordel for beboerne og samfundet, og som også matchede de høje arkitektoniske standarder i kvarteret. Det vandt opbakning hos bygherrerne, og det er vigtigt for den fremtidige drift, at hele kvarteret bakker op om løsningen, siger Gert F. Rasmussen, direktør for DBHA.